KWM รูด 19% หลัง ตลท.จับติด “แคลช บาลานซ์” เริ่ม 24 ก.พ. -16 มี.ค.64
KWM รูด 19% หลัง ตลท.จับติด “แคลช บาลานซ์” เริ่ม 24 ก.พ. -16 มี.ค.64 โดยเวลา 10.36 น. อยู่ที่ระดับ 3.84 บาท ลบ 0.88 บาท หรือ 18.64% ด้วยมูลค่าการซื้อขาย 88.84 ล้านบาท
24 ก.พ. 2564

ผู้สื่อข่าวรายงานว่า ราคาหุ้น บริษัท เค. ดับบลิว. เม็ททัล เวิร์ค จำกัด (มหาชน) หรือ KWM ณ เวลา 10.36 น. อยู่ที่ระดับ 3.84 บาท ลบ 0.88 บาท หรือ 18.64% สูงสุดที่ระดับ 4.32 บาท ต่ำสุดที่ระดับ 3.60 บาท ด้วยมูลค่าการซื้อขาย 88.84 ล้านบาท

โดยปัจจัยที่ส่งผลให้ราคาหุ้นปรับตัวลดลง เนื่องจากวานนี้ตลาดหลักทรัพย์แห่งประเทศไทย (ตลท.) ประกาศให้หลักทรัพย์ บริษัท เค. ดับบลิว. เม็ททัล เวิร์ค จำกัด (มหาชน) หรือ KWM เข้าข่ายมาตรการกำกับการซื้อขาย (แคชบาลานซ์) เริ่ม 24 ก.พ.2564 ถึง 16 มี.ค.2564
อนึ่งวานนี้ ตลาดหลักทรัพย์ฯ ได้มีการสอบถามถึงพัฒนาการใดๆ ที่อาจส่งผลต่อราคาหลักทรัพย์ของ KWM โดยทาง KWM ยืนยันว่าไม่มีพัฒนาการใดๆ ที่ยังไม่ได้เปิดเผย  หรือสารสนเทศที่มีนัยสำคัญที่บริษัทอยู่ระหว่างพิจารณาและอาจเปิดเผยต่อตลาดหลักทรัพย์ฯ ในระยะเวลาอันใกล้ เช่น การเพิ่มทุน การร่วมทุน การได้มาหรือจำหน่ายไปซึ่งทรัพย์สินหรือข้อพิพาทที่สำคัญ ซึ่งอาจส่งผลกระทบต่อสภาพการซื้อขายที่เปลี่ยนแปลง รวมถึงไม่ทราบสาเหตุที่ส่งผลให้ราคามีความเคลื่อนไหวอย่างร้อนแรงในช่วงที่ผ่านมา